Hino wa'i wa si bhurbhe e hewtinanaabhe bhen ndee deftere hari ko heeferbhe dhun, sabu Yuuhanna no yaltintini piiji e kene fewtudhi ngurndan Yaahuudiyankeebhe bhen, dhi haananaa yaltinanegol Yahuudiyankeebhe bhen. Ko bhuri dhun, Yuuhanna fawaaki e kongudhi Iisaa windaadhi dhin e haala arameyen firaaka kan e haala gereekiyanke kan wano bheya windoobhe Linjiila on wadhirnoo non. Kono o huutorno kalimaaji gereekiiji  andanoodhi ka mofte makko, o hebbiniri dhi ruuhu Linjiila on, o seeditii fii kongudhi Iisaa dhin e nder haala laabhuka e nder hettaare e tindinoore Ruuhu-Seniidho on. Wano non, Linjiila mo o windi on ko luggudho weludho faamude e jogiidho kalfe labaadhe wakkilinooje bhuri ko yeeyoowo wakkilotoo yeru mun fow. Ruuhu-Seniidho on hollii en e nder on Linjiila keyeeji goongaaji no weebhiri fow, fii no aaden kala faamira dhun no nyiibhiri.